SKRIFTLIG FORESPØRGSEL E-0478/01

af Erik Meijer (GUE/NGL) til Kommissionen

(21. februar 2001)

Om: Fiskeri i Irland: genoprettelse af den naturlige balance i stedet for fortsat udryddelse

1. Husker Kommissionen skrivelsen af 15. september 1997 (ref. SG(97)D/84642) fra den daværende kommissionsformand Jacques Santer til Caroline Jackson, MEP, hvori han gav tilsagn om, at der om nødvendigt ville blive foretaget en nyvurdering af programmets bestandforvaltningsdel (dvs. pike culling eller omfattende geddefangst), og at der ville blive udpeget en ny projektleder for det såkaldte Corrib System Development Programme? Er disse tilsagn i mellemtiden opfyldt? I benægtende fald hvorfor ikke?

2. Kan Kommissionen bekræfte, at der på ny er foretaget en voldsom nedbringelse af geddebestanden mellem efteråret 1998 og april 1999 og dernæst igen i foråret 2000, hvorved alle de indfangede gedder blev slået ihjel?

3. Kan Kommissionen ligeledes bekræfte, at seks ud af de syv regional fishery boards i Irland hvert år under geddernes gydeperiode stadig foretager pike culling, og at dette bl.a. i december 2000 skete i Lough Arrow, som henhører under ansvarsområdet for North Western Regional Fisheries Board (NWRFB)? Foregik denne forsætlige udryddelse som led i et program, der på nogen måde støttes økonomisk af Den Europæiske Union?

4. Er der i Kommissionens øjne mulighed for at sætte en stopper for denne årelange række af opretholdelse, udsættelse og fornyet gennemførelse af udryddelsesprogrammerne ved ikke længere at lade dem udgøre en bestanddel af den førte politik? Er Kommissionen villig til at gøre eventuel yderligere støtte betinget af, at pike culling forbydes eller højst kan finde sted mod en udtrykkelig tilladelse, som kun udstedes i undtagelsestilfælde?

5. Hvad agter Kommissionen at gøre for at udvirke, at de vestlige irske farvande efter tidligere tiders forsømmeligheder omsider får den nødvendige genoprettelsesbehandling, der kan føre til virkeliggørelse af de oprindelige støttemålsætninger såsom nedbringelse af forureningen, fremme af turismen og opretholdelse af den naturlige fiskebestand?

6. Er Kommissionen villig til at tilbyde Irland yderligere støtte, såfremt der er tale om et nyt program, som ikke griber ind i det indbyrdes mængdemæssige forhold mellem de forskellige fiskearter i floder og havområder, men derimod bidrager til genoprettelse af en naturlig balance og fremme af turismen?

Svar afgivet på Kommissionens vegne af Michel Barnier

(7. juni 2001)

1. Ifølge oplysningerne fra Western Regional Fisheries Board (WRFB) blev gennemførelsen af det udviklingsprogram, der er omtalt i brevet fra september 1997, afsluttet med succes i 1999 og alle opstillede mål nået. Især har man haft meget stor succes med at fremme væksten i vildbestandene af havørreder. Projektet blev ledet professionelt af den pågældende fiskeriforvaltning og er blevet gennemgået af internationale eksperter på dette særlige område. Revisionsrapporten fremhævede, at programmet var blevet gennemført med et meget fint resultat. Efterfølgende videnskabelig overvågning af de berørte vandløb bekræfter programmets succes med hensyn til flora, fauna, fiskebestande og fugleliv.

2. Som angivet af WRFB, er det de fiskeriansvarlige myndigheders politik at forvalte de indførte geddebestande i vande, der er defineret som laksevande, og at sørge for, at dette gøres på en sådan måde, at ørredbestandene øges. Der er tale om et igangværende årligt program. Gedder, der fjernes, overflyttes også til andre geddevande i området, hvor der findes 40 søer.

3. Hvad angår oplysningerne fra WRFB, har de store søer i den vestlige del af landet altid være forvaltet med henblik på havørredfiskeri, og til det formål er bestandforvaltningen en del af det overordnede program, der skal sikre den bedst mulige udvikling for ørredbestandene. Når gedderne fjernes, mærkes nogle af dem og flyttes til andre vande.

I henhold til North Western Regional Fisheries Board (NWRFB) kontrolleres gedebestandene årligt i ørredsøer, navnlig i gedernes gydeperiode. I forbindelse med de omfattende geddefangster i Lough Arrow i december 2000 blev der ikke anvendt garn. Den 21. december blev der gennemført et forsøg med nyt udstyr til elektrofiskeri, og der blev i den forbindelse fanget to gedder, som blev fjernet fra søen. Det kan næppe kaldes geddeudryddelse og var ikke medfinansieret af EU.

4. Som WRFB fremhæver, er det meget vigtigt at bevare den vestirske vildbestand af havørred. De tre vestirske søer, der nævnes ovenfor, har de vigtigste vildbestande af havørred i Europa. Det ville være en katastrofe og en ødelæggelse af naturarven, hvis disse søers miljøkvalitet blev forringet og man lod dem være domineret af mindre ædle fiskearter som f.eks. gedde. Der er tusinder af søer i Irland og andre steder i Europa, som er domineret af ikke-ædle fiskearter, herunder gedde, og ekstremt få kalkstenssøer af betydning med vildbestande af havørred. Ifølge alle de mest pålidelige videnskabelige kilder er den anvendte strategi både den rigtige og nødvendig. Hvis man tillader ændringer i disse søer, opgiver man derved også en af de sidste bastioner for den vilde havørred, hvilket udelukkende er af interesse for dem, der ønsker en større udbredelse af indførte arter. Bestandforvaltningspolitikken anvendes i Irland, fordi man her finder havørredens sidste bastion, og denne politik er underbygget af uhyre omfattende ekspertviden og forskning.

Der findes mere end 500 fiskevande med geddefiskeri af høj kvalitet, som forvaltes af de syv regionale fiskeriforvaltninger. Fra ingen af disse 500 fiskevande fjernes der gedder. Fiskeriforvaltningerne har således fået fastlagt statutter til beskyttelse af geddebestandene i alle disse vande, hvilket betyder, at lystfiskernes fangster er stærkt begrænsede. Der gennemføres kun kontrol med geddebestandene i 10 søer med havørredfiskeri og nogle få havørred- eller laksefloder i hele landet.

NWRFB mener ikke, at der er tale om et sammensurium af opretholdelse, udsættelse og fornyet gennemførelse af udryddelsesprogrammer. Lige siden denne myndighed overtog ansvaret for forvaltningen af de største ørredsøer i 1985, har den ført en konsekvent politik med kontrol af geddebestandene, og gennemførelsen af denne politik har aldrig været indstillet. Kontrollen med gedder er et helt afgørende element i forvaltningen af ørredfiskeriet, og det ville være en alvorlig fejltagelse, hvis yderligere EU-støtte til udviklingen af fiskeriet skulle gøres betinget af et forbud mod nedbringelse af geddebestanden. Rent faktisk er der overhovedet ikke grundlag for at fastsætte en sådan betingelse.

5. Ifølge oplysningerne fra WRFB har den udvikling, der blev sat i gang i 1996, ført til en vækst i vildbestandene af havørred i de store vestirske søer. Den deraf følgende forbedring af situationen for fiskebestandene har vist, at man har valgt de rigtige forvaltningsmetoder og de rigtige videnskabelige metoder. Fiskeriforvaltningsmyndighederne ser også med tilfredshed på Rådets og Europa-Parlamentets direktiv af 23. oktober 2000 om en ramme for Fællesskabets vandpolitiske foranstaltninger(1) og den supplerende indsats, der vil blive gjort for at sikre, at disse søer bevares og forbliver uberørte. Promoveringen af havørredfiskeriet i disse søer, som er helt enestående internationalt og på EU-plan, har allerede givet meget betydelige resultater. Videreførelsen af programmet vil yderligere kunne forbedre situationen for de pågældende søer, floder og andre vandløb og havørrederne.

Hvad angår NWRFB, støttes enhver EU-aktion til at sikre genoprettelse af vandkvaliteten i de store søer, som i de seneste 10 år eller derover næsten alle har vist tydelige tegn på eutrofiering. Som nævnt ovenfor, hviler hovedansvaret i denne forbindelse hos de forskellige lokale myndigheder og Miljøagenturet.

6. Som oplyst af WRFB, finder man i søerne flere indførte arter (gedde, aborre og skalle). Det er tydeligt påvist, at forvaltning af indførte fiskearter kræver bestandfremme for de oprindeligt hjemmehørende arter for at sikre, at søerne overvejende forbliver ørred- og laksevande. Retableringen af søerne og levestederne skal ske på det bedst mulige videnskabelige grundlag, og det har da også været et mål for de pågældende fiskeriforvaltninger at sikre dette. Enhver fremtidig støtte vil selvfølgelig kun blive ydet til foranstaltninger, der er understøttet af kvalificeret videnskabeligt arbejde.

Ifølge NWRFB er gedden oprindeligt ikke en irsk fiskeart, men er blevet indført fra udlandet. Den indgår derfor ikke i den naturlige balance i søerne. Da gedderne i høj grad lever af ørreder, er det af stor betydning at kontrollere geddebestandenes størrelse for at kunne opretholde en sund bestand af ørreder, som har været naturligt hjemmehørende i søerne i mere end ti tusind år.

(1) EFT L 327 af 22.12.2000.